Twee internasionale petisies teen moorde in SADie Withuis. Foto: Facebook Twee petisies is op die Withuis se “We The People”-blad begin rakende plaasmoorde en geweldsmisdaad in Suid-Afrika. Die “We The People”-blad op die Withuis se webtuiste is in 2011 deur oudpres. Barack Obama se administrasie op die been gebring. Die blad onderneem dat as ŉ petisie binne 30 dae 100 000 handtekeninge kan kry, die Withuis amptelik daarop sal reageer. Volgens Amerikaanse nuusberigte is daar egter al geruime tyd sprake dat die blad verwyder gaan word. Daar word ook beweer dat daar geen reaksie was op enige van die petisies wat opgestel is sedert Donald Trump as president oorgeneem het nie, selfs met meer as die nodige hoeveelheid handtekeninge. Daar is tans ŉ petisie op die blad wat eis dat Trump se volle belastingopgawes onmiddellik beskikbaar gestel word. Die petisie is op 20 Januarie begin en is al meer as ŉ miljoen keer onderteken, maar volgens berigte is daar nog geen reaksie daarop gelewer nie. Intussen is daar twee petisies begin omtrent misdaad in Suid-Afrika. Die een petisie, Help Suid-Afrikaners om geweldsmisdaad en plaasaanvalle in hul gemeenskappe te verminder, is op 26 Oktober 2017 begin en al deur meer as 60 000 mense onderteken. Die petisie vra onder meer dat die Amerikaanse kongres aandag gee aan die kwessie en voorkomende aksie neem om Suid-Afrikaners te help om hul gemeenskappe deur buurtwagte en op ander manier te beskerm. Die ander petisie, Stop die volksmoord in Suid-Afrika!, is op 2 November begin en is al deur amper 7 000 mense onderteken. “Boere in Suid-Afrika word daagliks verkrag, gemartel en vermoor. Die president van Suid-Afrika moedig dit selfs aan. My vrou se familie is boere en ons vrees elke dag vir hul veiligheid!” lui die petisie. Intussen is daar steeds geen amptelike aankondiging gemaak oor die toekoms van die petisieblad nie. ŉ Woordvoerder van die Withuis het in April gesê die besluit word nog hersien. Die petisieblad is dikwels as ŉ propaganda-instrument tydens die Obama-administrasie beskryf. Volgens ŉ mediakenner word die blad deesdae gebruik as ŉ uitlaatklep vir openbare verontwaardiging teen Trump, sy personeel en sy agenda.